R. Rafaj, poslanec: (2008-11-05):
Preto si vám dovolím predložiť a prečítať pozmeňujúci návrh, ktorý je označený mojím menom ako dvojka. Tým chcem povedať, že je v podstate totožný, ale o niečo v inom rozmere podaný návrh. Čiže platí to, čo teraz prečítam. A to je to, čo máte rozdané ako Rafaj 2, takže k čl. I. Bod 1. V § 4 ods. 3 sa za písmeno h) vkladajú nové písmená i) a j), ktoré znejú: „i) zabezpečiť, aby sa pri domácich podujatiach riadených príslušným národným športovým zväzom nepoužívali štátne symboly cudzích štátov alebo ich predchodcov znevažujúcim spôsobom alebo iným spôsobom, ktorým možno podnecovať k narušeniu verejného poriadku alebo ohrozeniu riadneho priebehu podujatia, j) zabezpečiť, aby pri domácich podujatiach riadených príslušným národným športovým zväzom, pri ktorých hrozí bezprostredné nebezpečenstvo narušenia verejného poriadku alebo môže byť ohrozené zdravie účastníkov podujatia, nevnášali účastníci podujatia štátne symboly cudzích štátov alebo ich predchodcov“. Doterajšie písmená i) až n) sa označujú ako písmená k) až p). Bod 2. V § 7 ods. 2 sa dopĺňajú písmená e) a f), ktoré znejú: „e) používať štátne symboly cudzích štátov alebo ich predchodcov znevažujúcim spôsobom alebo iným spôsobom, ktorým možno podnecovať k narušeniu verejného poriadku alebo ohrozeniu riadneho priebehu domáceho podujatia riadeného príslušným národným športovým zväzom, f) vnášať štátne symboly cudzích štátov alebo ich predchodcov na domáce podujatie riadené príslušným národným športovým zväzom, pri ktorom môže dôjsť k narušeniu verejného poriadku alebo k ohrozeniu zdravia účastníkov podujatia“. Bod 3. V § 14 sa dopĺňajú odseky 3 a 4, ktoré znejú: Odsek 3: „Používanie štátnych symbolov Slovenskej republiky na podujatiach podľa tohto zákona upravuje osobitný predpis17).“ Odsek 4: „Pri športových podujatiach sa štátne symboly cudzích štátov používajú v štandardizovanej podobe.“ Poznámka pod čiarou k odkazu 17, ktorý som citoval znie: „17) Zákon Národnej rady Slovenskej republiky č. 63/1993 Z. z. o štátnych symboloch Slovenskej republiky a ich používaní v znení neskorších predpisov.“ Zdôvodnenie som už povedal na začiatku. Len chcem uviesť, že predmetné ustanovenia zabraňujú predovšetkým zneužívaniu štátnych symbolov cudzích štátov, ktorými sú najmä štátna vlajka, štátna zástava, štátny znak a štátna hymna pri súťažiach riadených domácim, teda slovenským príslušným národným športovým zväzom ako napr. pri futbalových, hokejových, hádzanárskych, basketbalových a iných súťažiach. Cieľom týchto ustanovení je zabezpečiť predovšetkým riadny priebeh podujatia, preventívne zabrániť násiliu a možným konfliktom a rušeniu verejného poriadku. Pri používaní štátnych symbolov Slovenskej republiky na športových podujatiach sa postupuje podľa príslušného zákona Národnej rady Slovenskej republiky č. 63/1993 Z. z. o štátnych symboloch Slovenskej republiky a ich používaní v znení neskorších predpisov. Len chcem poukázať na vyvolanie situácie asi spred mesiaca, keď došlo k výtržnostiam na tomto štadióne tým, že jeden fanúšik odcudzil štátnu zástavu a behal s ňou po štadióne, pričom museli zasahovať, a bol prerušený aj zápas, organizátori. Ďalej by som vám chcel predložiť druhý pozmeňujúci návrh, ktorý sa bude týkať úloh obce a Policajného zboru v súčinnosti so zabezpečením poriadku, k čl. I. Bod 1. Nadpis pod § 8 znie: „Úlohy obce a Policajného zboru.“ Bod 2. V § 8 sa dopĺňa odsek 11, ktorý znie: „Ak na podujatí hrozí bezprostredné nebezpečenstvo narušenia verejného poriadku alebo je ohrozené zdravie účastníkov podujatia, Policajný zbor môže toto podujatie zakázať alebo rozhodnúť o vylúčení účastníka podujatia.“ Odôvodnenie. Navrhované ustanovenia umožňujú Policajnému zboru zakázať podujatia, ak hrozí predovšetkým bezprostredné nebezpečenstvo narušenia verejného poriadku alebo je ohrozené zdravie účastníkov podujatia alebo časti účastníkov tohto podujatia. Hlavnou úlohou ustanovenia je zabezpečiť predovšetkým riadny priebeh podujatia, zabrániť násiliu a konfliktom a predísť už riešeniu silovej situácie priamo počas zápasu, v prípade, ako sme to mohli vidieť, ak organizátori či z kapacitných alebo organizačných dôvodov nie sú schopní dopredu riadne zabezpečiť ochranu a potom sa celá ťarcha riešenia vzniknutej situácie, ktorá sa však dá preventívne vyhodnotiť, dáva na plecia Policajnému zboru, pričom potom tu máme anomálie, že 900 policajtov z rôznych krajov musí sa zúčastňovať a byť povolaných na jedno jediné stretnutie. Čiže, iným spôsobom, organizátori musia počítať s tým, že pokiaľ nebudú schopní to zabezpečiť, je tu ešte poistná páka Policajného zboru, ktorý môže vyhodnotiť riziko takéhoto podujatia s tým, že zápas sa, samozrejme, len preruší, on sa v danej lige musí odohrať. Takže ja verím, že týmto spôsobom bude istý tlak, a to predovšetkým na organizátorov, ktorí nesú hlavnú zodpovednosť za organizovanie a, samozrejme, majú z toho aj najväčší profit. Ale to najdôležitejšie je, že sme povinní chrániť predovšetkým zdravie a bezpečnosť slušných divákov, ktorí chodia na športové podujatia aj s deťmi, aj s manželkami a jednoducho majú právo na kultúrny priebeh daného podujatia a predovšetkým vlastnú bezpečnosť pri príchode aj pri odchode. Ja verím, že nebudeme sa pozerať na tieto pozmeňujúce návrhy ako na nejaké politikum, ale ako na reálny, pragmatický problém, ktorý musíme jednoducho riešiť, pretože je tu. Je v spoločnosti a našou úlohou je ho riešiť. A myslím si, že dané návrhy, ktoré boli konzultované aj s rezortným ministerstvom, jedným aj druhým, sú tou schodnou cestou. Ďakujem za pozornosť. (Potlesk.)